
Nota de premsa

Consorci de Museus
Punt de trobada amb les noves tendències musicals en el CCCC: Cabiria, Marcelo Criminal i Perdón, en concert
· Cabiria, Marcelo Criminal i Perdón acomiadaran la tercera temporada del cicle ‘Concerts des del llit’ el dissabte 29 de gener
· El CCCC impulsa noves tendències musicals i els joves artistas que hi ha al darrere amb l’escenografia única del claustre gòtic
València (25.01.22). El claustre gòtic del Centre del Carme Cultura Contemporània (CCCC) torna a esdevindre una gran habitació aquest cap de setmana. Cabiria, Marcelo Criminal i Perdón posaran el floró final a la tercera edició de ‘Concerts des del llit’, una iniciativa amb la qual el CCCC ha acostat al públic alguns dels millors grups i artistes del ‘bedroom’ pop de l’Estat espanyol.
Es tracta d’un projecte impulsat pel Centre del Carme, a través del Consorci de Museus de la Comunitat Valenciana (CMCV), i @cero.en.conducta, que ha promocionat el ‘bedroom’ pop des de l’inici. A més, compta amb la col·laboració de Vibra Mahou, la plataforma de música de Mahou Cinco Estrellas, que continua donant suport a iniciatives que faciliten trobades de qualitat entorn de la millor música en directe i reforçant el seu compromís amb el talent i els artistes emergents.
“El 29 de gener acomiadem la tercera temporada amb un concert de tres referents d’aquest moviment dirigit especialment al públic jove. Un públic que, a través de la nostra programació, accedeix de manera gratuïta i en directe a les últimes tendències en la música i la performance”, assenyala José Luis Pérez Pont, director del Consorci de Museus i del Centre del Carme.
El claustre gòtic esdevé, en cada una d’aquestes cites, un altaveu de la música independent i, més concretament, de joves músics que impulsen noves tendències. El cicle fusiona l’actuació musical, la performance i el teatre inclusiu a través d’una escenografia cuidada que simula l’habitació en la qual aquests artistes han començat a compondre o cantar. Un espai íntim que han fet seu BABii, Rebe, Sofía Campos, Carlota, caro <3 i Adios Adios en aquesta tercera temporada, als quals s’uniran Cabiria, Marcelo Criminal i Perdón.
Cabiria, reina del pop, va debutar fa quatre anys amb ‘C’est Lindy On’. Va ser un xicotet terratrémol en el pop espanyol més ‘underground’, un desplegament de talent melòdic soterrat sota un so somiejador i una tendència per l’humor que l’allunyaven de l’habitual solemnitat del ‘dream’ pop. ‘Ciudad de las dos lunas’ (2021, El Volcán Música) és un viatge personal per quatre anys de canvis. On abans hi havia timidesa i sornegueria, ara hi ha cançons redones i brillants; on abans hi havia murmuris i ambients vaporosos, ara hi ha una veu rotunda que ens guia per un univers pop tan variat en les seues referències com redó en la seua factura.
Per la seua banda, Marcelo Criminal és un jove murcià que porta des de 2016 pujant les seues cançons a Internet. Amb ell podem trobar un so ‘lo-fi’ de cançons que ens parlen del que és quotidià, sense més pretensions ni poses de manual. Per a Marcelo, un passeig per Mercadona pot ser preciós, així que no hi ha cap problema a plasmar-lo en la seua música si, d’aquesta manera, assoleix l’objectiu de transmetre el missatge d’algú que està sol, trist i decebut. Els seus referents musicals són tan diversos que podem parlar amb ell de Lole i Manuel, Florist o Damed Squad, encara que el mateix músic sap que la seua música ve més aviat del so de Beat Happening Daniel Johnston, Teen Suicide o Primogénito López, Tirana o La Estrella de David.
Perdón comença a agafar forma durant l’estiu de 2019 després de mesos treballant junts com a companys d’escenari al Teatre Universitari de Múrcia. Arturo, Irene i Leyre van traure d’un viatge llarg el seu primer tema, ‘Lo siento’, i des de llavors van començar a gravar i a desenvolupar les seues idees dins de la seua pròpia performance. Tenen les idees clares i saben quina classe de música ofereixen: “música melancòlica amb ritmes ‘chachis’ per a quan estàs un poc trist”. El gener de 2020 van publicar el seu segon tema, ‘Otra vez’, i a l’abril va eixir la seua última cançó, ‘12 de abril (ya es de día)’, que van gravar durant la quarantena amb els recursos al seu abast. Després d’aquests tres ‘singles’, a la tardor de 2020 va veure la llum ‘Todo x amor (por lo menos esta semana)’, l’EP debut d’aquest trio emergent que està cridat a ser un dels referents del nou pop a Espanya.
La col·laboració del CCCC amb la WDCV continua en els pròxims mesos amb el taller 'Bloubu' per a xiquets i xiquetes amb necessitats especials, que es desenvoluparà al gener; 'Machineries', de la mà de l'estudi gràfic Milimbo, entre març i abril; i amb 'La inclusiva', que se celebra al juny per a conéixer altres maneres de comunicar-se.

